**Nota de argumentare**

la proiectul Hotărîrii de Guvern

cu privire la autorizarea de funcționare provizorie a școlilor doctorale și a programelor de doctorat

**Argument.** Ministerul Educației promovează proiectul Hotărîrii Guvernului cu privire la autorizarea de funcționare provizorie a școlilor doctorale și a programelor de doctorat.

În conformitate cu Codul Educației al Republicii Moldova nr.152 din 17 iulie 2014, articolul 76, alineatul (2), învățămîntul superior este structurat pe trei cicluri, cel de-al treilea fiind studii superioare de doctorat. Conform articolului 94, alineatul (1) al aceluiași Cod, programele de studii superioare de doctorat se desfășoară în școli doctorale, iar Ministerul Educației (alineatul (6), art. 94,) propune Guvernului spre aprobare acordarea sau retragerea, după caz, a dreptului de organizare a studiilor superioare de doctorat instituțiilor de învăţămînt superior, consorțiilor, parteneriatelor naționale și internaționale, inclusiv celor constituite cu participarea organizațiilor din sfera științei și inovării, în baza rezultatelor evaluării externe a acestora.

**Esența prioectului**. La solicitarea Ministerului Educației (scrisoarea ME nr. 03/15-839 din 21.08.2012), în conformitate cu prevederile legislației în vigoare (art. 115 alin (2) lit. d) al Codului Educației și art. 2 al Hotărîrii de Guvern nr. 586 din 24.08.2015), ANACIP a inițiat procedura de evaluare a dosarelor cu solicitarea autorizării de funcționare provizorie a școlilor doctorale și a programelor de doctorat, remise ANACIP de către Ministerul Educației în data de 26.08.2015.

Au fost depuse 46 de dosare pentru obținerea autorizării de funcționare provizorie a școlilor doctorale. Dosarele au fost depuse atît de instituțiile de învățămînt superior, precum și de consorții și parteneriate ale instituțiilor de învățămînt superior naționale, ale instituțiilor de învățămînt superior străine și ale organizațiilor din sfera științei și inovării. Prezentarea și examinarea dosarelor s-a făcut în conformitate cu Metodologia de evaluare externă în vederea autorizării de funcţionare provizorie a şcolilor doctorale şi a programelor de doctorat, aprobată prin HG nr. 586 din 24.08.2015, care stabilește cerințe normative minime pentru autorizarea de funcționare provizorie a Școlilor doctorale. Acestea se referă la: capacitatea instituțională, care prevede capacitatea logistică a Școlii doctorale, capacitatea de susținere a cercetării și studiilor doctorale, inclusiv resursele umane și financiare; capacitatea educațională și de cercetare, care prevede conținutul procesului de învățămînt și de cercetare științifică/creație artistică; managementul calității, care prevede cadrul juridic de organizare și funcționare a Școlii doctorale și procedurile de asigurare a calității.

În ședința din 02.10.2015 a Consiliului de Conducere al ANACIP, comisiile de evaluare externă au prezentat rezultatele evaluării dosarelor depuse și a programelor de doctorat incluse în acestea.

Consiliul de Conducere al ANACIP, în conformitate cu prevederile legislației în vigoare (art. 114 alin. (10) și art. 115 alin. (2) lit. d) al Codului Educației și art. 3, punctul 6 al Metodologiei de evaluare externă în vederea autorizării de funcționare provizorie a școlilor doctorale și a programelor de doctorat), a luat decizia de a autoriza funcționarea provizorie a 43 de școli doctorale, precum și a programelor de doctorat din cadrul acestora, care îndeplinesc cerințele specificate în Codul Educației și în Metodologia de evaluare externă în vederea autorizării de funcționare provizorie a școlilor doctorale și a programelor de doctorat (procesul verbal nr.3 din 02.10.2015).

Consiliul de Conducere al ANACIP a decis de a nu autoriza funcționarea provizorie a 3 școli doctorale, precum și a unui număr de programe de doctorat ale școlilor doctorale autorizate provizoriu, ce n-au întrunit cerințele legale (procesul verbal nr.3 din 02.10.2015). Principalele argumente, formulate de experții evaluatori și acceptate de Consiliul de Conducere al ANACIP, ce au stat la baza deciziei de respingere a autorizării de funcționare provizorie a școlilor doctorale, precum și a unor programe de doctorat, se referă la lipsa numărului minim necesar de titulari pentru a coordona activitatea doctoranzilor (pct. 30 al Regulamentului privind organizarea studiilor superioare de doctorat, ciclul III, HG Nr. 1007 din 10.12.2014), lipsa continuității Licență-Master-Doctorat (art. 114, alineatul 5) al Codului Educației), precum și depunerea unor dosare incomplete.

Prin prezenta Hotărîre de Guvern, Ministerul Educației propune acordarea autorizărilor de funcționare provizorie la 43 de școli doctorale și programelor de doctorat ale acestora, în conformitate cu lista prezentată.

**Argumentarea financiară.** În baza acestor decizii, Ministerul Educatiei va realiza competiția proiectelor științifice pentru repartizarea granturilor doctorale pentru anul de studii 2015-2016, conform Planului de admitere la studii superioare de doctorat, ciclul III, cu finanțare de la bugetul de stat, pentru anul de studii 2015-2016, aprobat prin Hotărîrea Guvernului nr. 453 din 24 iulie 2015, iar Ministerul Finațelor va face transferul resurselor financiare, aprobate prin Legea Bugetului de Stat pentru anul 2015, către ministerele care au în subordine instituții de învățămînt superior cu școli doctorale autorizate.

**Impactul proiectului.** Proiectul va contribui la promovarea reformelor structurale din învățămîntul superior – implementarea ciclului III, studii superioare de doctorat, racordarea acestora la prevederile procesului Bologna.

Reconceptualizarea studiilor superioare de doctorat, ciclul III, va contribui la modernizarea învăţămîntului superior prin integrarea învăţării şi cercetării, extinderea conexiunilor cu mediul economic.

**Ministru Corina FUSU**